**ชื่อเรื่อง** : ปัจจัยที่มีความสัมพันธ์กับคุณภาพชีวิตการทำงาน ของเจ้าหน้าที่สาธารณสุข

 สังกัด สำนักงานสาธารณสุขอำเภอธวัชบุรี จังหวัดร้อยเอ็ด

**ผู้วิจัย** : นางเฉลิมขวัญ มลิพันธ์

 **บทคัดย่อ**

การวิจัยครั้งนี้เป็นการวิจับเชิงพรรณนา (Descriptive Research) เพื่อศึกษาคุณภาพชีวิตการทำงานและปัจจัยที่มีความสัมพันธ์กับคุณภาพชีวิตการทำงาน ของเจ้าหน้าที่ในสังกัดสำนักงานสาธารณสุขอำเภอธวัชบุรี กลุ่มตัวอย่าง ได้แก่ เจ้าหน้าที่ในสังกัดสำนักงานสาธารณสุขอำเภอธวัชบุรีจำนวน 51 ราย เครื่องมือที่ใช้ในการวิจัยคือ แบบสอบถาม ประกอบด้วย 2 ส่วนคือ ข้อมูลทั่วไป และแบบวัดคุณภาพ ซึ่งได้ประยุกต์ใช้แบบสอบถามจากนักวิจัยท่านอื่น เก็บรวบรวมข้อมูลโดยการตอบแบบสอบถาม ระหว่างวันที่ 1 – 30 เมษายน 2557 วิเคราะห์ข้อมูลโดยใช้สถิติพรรณนา ได้แก่ จำนวน ร้อยละ ค่าเฉลี่ยและส่วนเบี่ยงเบนมาตรฐาน และ สถิติวิเคราะห์ได้แก่ Pearson ’s Correlation ผลการวิจัยพบว่า กลุ่มตัวอย่างมีคุณภาพชีวิตอยู่ในระดับปานกลาง ร้อยละ 88.2 อยู่ระดับสูง ร้อยละ 7.8 และมีคุณภาพชีวิตอยู่ในระดับระดับต่ำ เพียงร้อยละ 3.9

 ปัจจัยที่มีความสัมพันธ์กับคุณภาพชีวิตการทำงาน จำแนกตามเพศ สถานภาพสมรส การศึกษา ตำแหน่งหน้าที่ อายุ และ ระยะเวลาในการปฏิบัติงาน ไม่มีความสัมพันธ์กับคุณภาพชีวิตการทำงาน แต่ รายได้กลับมีความสัมพันธ์ในเชิงลบกับ คุณภาพชีวิตการทำงาน

 ข้อเสนอแนะจากการวิจัยได้แก่ ควรปรับปรุงค่าตอบแทนให้เหมาะสม ให้มีสิทธิประโยชน์ต่างๆ เท่าเทียมกับหน่วยงานอื่น ควรส่งเสริมให้เจ้าหน้าที่มีการดำเนินชีวิตแบบพอเพียงโดยการปลูกพื้นผักสวนครัวไว้กินเองภายในบริเวณบ้าน ในหน่วยงาน และส่งเสริมให้ทุกคนมีความใฝ่รู้ หมั่นศึกษาหาความรู้เพิ่มเติมอย่างสม่ำเสมอ มีความกล้า มีภาวะเป็นผู้นำ มีความรับผิดชอบ เพื่อเพิ่มโอกาสในการเลื่อนตำแหน่งขึ้นไปในระดับสูงขึ้น